text: Politiet giver gode råd på Twitter
  06 juni 2017 kl. 15.57
  Kun få er klar over, at Syd- og Sønderjyllands Politi har en offerrådgivning, der træder til, hvis ofre, pårørende eller vidner i forbindelse med forbrydelser eller ulykker har brug for at tale. 
  Det vil Syd- og Sønderjyllands Politi nu gøre noget ved. Derfor tweeter Syd- og Sønderjyllands Politi i aften fra 19 – 20.30 og svarer på spørgsmål fra folk, der vil vide mere om ordningen.
  Hos Syd- og Sønderjyllands Politi er et korps af offerrådgivere klar til at lytte og tale med personer, der har brug for det. Det kan både være i den akutte her-og-nu-situation og ved at følge og rådgive over længere tid. 
  Rådgivningen er anonym og gratis, og sidste år var der i alt 118 rådgivningsforløb hos Syd- og Sønderjyllands Politi, men politiet vil gerne udbrede kendskabet, og det er altså derfor, politiet tirsdag aften sidder klar ved tasterne.
  Hvis du ønsker at komme i kontakt med rådgivningen, kan de træffes på telefon 25 50 66 90. Derudover kan du læse mere om rådgivningen på www.offerraadgivning.dk.
  Her hjælper rådgiverne
  Rådgiverne kan hjælpe i vidt forskellige situationer:- Mennesker, der har oplevet at få deres intime billeder eller videoer spredt på internettet.- Familier, der har haft indbrud og føler sig utrygge i deres eget hjem.- Mennesker, der er vidner til ulykker eller som giver førstehjælp ved sådanne hændelser.- Familier, der har oplevet en brand og måske mistet en stor del af deres ejendele.- Mennesker, som måske for år tilbage har været udsat for seksuelle krænkelser.- Ofre for vold eller trusler.
  
  